**Rørup Sogneforenings generalforsamling den 23.februar 2016.**

**Formandens beretning.**

**Beretningen omfatter såvel aktiviteter der er knyttet til Borgerhuset, såvel som andre udendørs aktiviteter. Dernæst foreningens øvrige arbejde og sidst kommende opgaver.**

 **Aktiviteter i Borgerhuset er der mange af.**

**En af dem er: Motion for damer under ledelse af Britta Johansen er en kæmpe succes.10-14 damer mødes hver torsdag til i times motion.**

**IT-workshop kører fortsat med Inge Bunning og Bjarne Petersen som tovholdere. Deltagelsen i 2015 har været rigtig fin, men i år samles man kun ca. hver anden mandag.**

**Det har været forsøgt at samle personer til ” Spil sammen” aftener i kælderen. Steen ” Min Købmand” har stået for det, men der har ikke været stor tilslutning.**

**En gruppe sy-venner har startet sy-aftener i kælderen og mødes hver tredje onsdag. Erni Larsen kan kontaktes, hvis man har lyst til at høre nærmere.**

**Der spilles L`hombre en gang om måneden fra september til maj. Desværre er L`hombre spillere en uddøende race, og nu nede på ca. 24 spillere pr.aften.**

**Vi har prøvet undervisning og gør det gerne igen.**

**Derimod har sangaftenerne en gang om måneden fra september til april udviklet sig enormt. For få år siden deltog omkring 24 personer. Nu er vi 35-40, men vi savner flere deltagere fra sognet.**

 **Så har der også været et enkelt foredrag i april med Hans Walmar om Middelfart Venstreblad. Ikke særlig god tilslutning.**

 **Endelig skal nævnes 2 Fællesspisninger i marts og oktober. Som sædvanlig velbesøgt med ca. 60 deltagere pr. gang. Maden arrangeres af Inger Poulsen, Hanne Jørgensen, Inge Bunning´og Jytte Padkær. Mange tak for jeres indsats.**

**Foreningen ønsker at rette en stor tak til Ivan og Løkke for arbejdet med at drive huset og fastholde aktivitetsniveauet.**

**Aktiviteter omkring Borgerhuset:**

**Onsdagsholdet som består af 8-10 medlemmer udfører en slags pedelarbejde for Lærkeskolen ud mod Gelstedvej. For det arbejde lejer foreningens badmintonspillere gymnastiksalen til halv pris. Vi har fået en af skolens flagstænger, renoveret og sat den op. Holdets medlemmer har arbejdet med rabatten ud mod Gelstedvej ved påfyldning af og jævning af jord afsluttet med at så græs. Og så skal også nævnes det almindelig vedligehold af faciliteter omkring huset. Der plads til flere.Vi arbejder og hygger os.**

**Landsbypedelarbejdet i 2015:**

**Ud over det aftalte vedligehold af græsarealer, som er det vi får 30.000 kr.for kan nævnes, at pedellerne derudover har omfattet renovering af og udtynding af buskads i mosen i et samarbejde med kommunens Senior- arbejdshold, oprettelse af naturstier rundt om mosen, opsætning af bænke og affaldsbeholdere, hvilket foreningen har fået 25.000 kr. for.Desuden oprettelse af en boldbane bag Snerlevænget, ekstra eller udvidet græs- klipning af vejrabatter og endelig hækkeklipning, træfældning og -styning ved legepladsen. Vi har indkøbt en have traktor for midler tildelt for udførelse af pedelarbejde.**

**Forskønnelse med anden frivillig deltagelse: en del af det før nævnte arbejde er udført i et samarbejde med andre frivillige borgere i Grønnemose. Arbejder som har bestået i spuling af tunnelvæggene, beskæring af hasselbuske nær mosen, plantning af forårsløg og klipning af hæk og oprensning af rabatten ud for købmanden.**

**Endelig skal nævnes Legepladsudvalget, som har arbejdet med forslag til legeanordninger til en tiltrængt forbedring af legepladsen. Arbejdet har ført til indvielse af et større legeredskab (pris ca.120000 betalt af kommunen) i november i overværelse af ca. 60 personer. Dette udvalg, som bliver forhåbentligt til et permanent udvalg, som skal beskæftige sig med legepladsens fortsatte udvidelse ved at fremskaffe nye legeanordninger.**

**Andre tiltag i årets løb:**

 **Den årlige affaldsindsamling blev afholdt den 12.april med ca. 15 deltagere. Sker igen den 17.april i år.**

**Husets hovedrengøring fandt sted den 30.maj med 14 deltagere.**

**Sct. Hans blev en succes med ca. 60 deltagere. I år holder borgmesteren båltalen!**

**Den 29.aug. afholdtes markedsdag i samarbejde med min Købmand.**

**Rørup Nyt giver et pænt overskud, men savner indlæg fra jer.**

**Fra vores støtteforening har vi fået komfur og M-hætte til en værdi af 6000 kr. og Højskolesangbøger til en værdi af 10.500 kr. Mange tak. Ja og så har støtteforeningen oven i købet lovet os 90.000 kr. til en ny garage. Det kan man da kalde en RIGTIG støtteforening. Super.**

**Der arbejdes fortsat med at udbygge og forbedre Rørup.dk.**

**Foreningens arbejde udadtil:**

**Bestyrelsen har øget samarbejdet med kommunen på forskellig vis i de seneste år og det har været til gavn for os.**

 **Et resultat har været asfalteringen af skolestien; et andet landsbypedelordningen og et tredje fortovet på Skolevej, som blev lavet i august 2015. Det er ganske vist ikke gjort helt færdig, men det bliver det. Det seneste resultat af samarbejdet er området ved og omkring mosen.**

**Men vi har mange flere ønsker, bl.a. en cykelsti og trafikregulering ved Gl. Hovedvej. Mange har tvivlet på kommunens velvilje hertil og en del er stadig i tvivl om, at vi når i mål. Men jeg tvivler ikke! Vi får det, hvis vi virkelig vil!**

 **Sidste år meldte vi sogneforeningen ind i Landdistriktsrådet og fik vores næstformand, Niels Ivar, ind i bestyrelsen. Han har herigennem deltaget i et 5 dages kursus på Gråsten Landbrugsskole.**

**Vi har i årets løb deltaget i kommunale arrangementer til fremme af aktivt medborgerskab.**

**Vi har deltaget i stor salgsmesse for bl.a. at for at øge folks kendskab til Assens kommunes fortræffeligheder -og især Grønnemoses.**

**Vi har også deltaget i kommunens såkaldte Planstrategimøder 2015 for at debattere-øve indflydelse- og komme med ideer og ønsker til at fremme udviklingsmuligheder generelt i Assens. Især for at drøfte muligheder for industriel udvikling og bosætning langs det såkaldte motorvejsbånd, og især for at fremhæve mulighederne i vort eget lokalområde. Jeg kan garantere for, at vi blev hørt!**

**Det handler kort og godt om, at vi viser lyst, initiativ og vilje. At vi demonstrerer vore evner til fortsat at udvikle aktivt medborgerskab hos os. Vi kan sagtens bruge flere, der ønsker at være med i et fælles projekt.**

**Assens Kommune har selv formuleret udtrykket aktivt medborgerskab , også ønsket, at man tager initiativ til at danne Lokalråd, som kan indgå i et forpligtende samarbejde.**

**Det skal vi vide at udnytte. Bestyrelsen har derfor besluttet, at vi vil søge at oprette vort eget lokalråd i løbet af 2016. Et lokalråd, der gerne må omfatte Rørup Sogn og Andebølle, eller- såfremt det ikke viser sig muligt- så et lokalråd, der som målsætning gerne må omfatte alle beboelser i Rørup Sogn.**

**Kommende opgaver:**

**1. Vi vil i løbet af foråret indkalde til et BORGERMØDE med efterfølgende stiftelse af Rørup Lokalråd -eller lokalråd sammen med Andebølle.**

**Eksempler på fælles opgaver, der kan kæmpes for:**

**A: Sikre vækst i bosætningen.**

**B: Arbejde for industriel vækst.**

**C: Forskønnelse af områderne.**

**D: cykelsti imellem Grønnemose og Aarup.**

**E: Etablering af rundkørsel eller lysregulering ved Bogensevej med adgang til industriområdet.**

**F: Bedre busforbindelser.**

**2:I løbet af foråret går arbejdsholdet i gang med at nedrive den gamle garage og bygge en ny garage på 48 m2. Pris cirka 200.000 kr. i den forbindelse vil foreningen gerne rette en særlig tak til Mogens Nielsen for udarbejdelse af tegninger og anden kyndig bistand.**

**3: Senest 7.juli skal vi have udbedret husets spildevandstilslutning til offentlig kloak.**

**Jeg takker alle for et godt og frugtbart samarbejde.**

**Hermed fremlægges beretningen til spørgsmå, debat og godkendelse.**